

Cyngor Sir Caerfyrddin

Adolygiad Cymunedol 2024 - 2025

Cylch Gorchwyl

Adolygiad o gymunedau dan adran 25 o Ddeddf Llywodraeth Leol (Democratiaeth) (Cymru) 2013.

Tabl Cynnwys

**Cefndir ……... …………………………………………………………………… 3**

Beth yw Adolygiad Cymunedol? ………………………………………………………. 3

Pam y mae Cyngor Sir Caerfyrddin yn cynnal yr Adolygiad hwn? …………… 3

Cwmpas yr Adolygiad………………………………………………………………………. 4

Comisiwn Ffiniau a Democratiaeth Leol Cymru………………………… 4

Beth y mae Cynghorau Cymuned yn ei wneud? ………………………………………………… 4

**Ymgynghoriadau**……………………………………………………………….4

Sut y mae'r Cyngor yn bwriadu cynnal ymgynghoriadau yn ystod yr adolygiad……………4

Llinell Amser yr Adolygiad ………………………………………………………………… 5

Gwybodaeth Gefndir………………………………………………………………… 6

Cyflwyno Sylwadau…………………………………………………………………7

**Cefndir**

Cysylltwyd â Chyngor Sir Caerfyrddin i gynnal Adolygiad Cymunedol o Ardal Abaty Hendy-gwyn ar Daf sydd rhwng cymunedau Hendy-gwyn ar Daf a Llanboidy ond sy'n rhan o Gymuned Llanboidy. Mae dyletswydd gan y Cyngor i adolygu trefniadau cymunedol o bryd i'w gilydd a dyma'r rheswm dros yr adolygiad hwn.

Wrth gynnal yr adolygiad, bydd y Cyngor yn defnyddio fel arweiniad Adran 25 o Ddeddf Llywodraeth Leol (Democratiaeth) (Cymru) 2013.

Mae'r Cyngor wedi datblygu a chyhoeddi Cylch Gorchwyl ar gyfer yr adolygiad cymunedol hwn.

Bydd y Cylch Gorchwyl yn nodi'r gweithdrefnau a'r amserlen arfaethedig ar gyfer yr adolygiad, darparu canllawiau a nodi'r materion a fydd yn cael eu hystyried yn ystod yr adolygiad. Bydd y Cylch Gorchwyl yn sicrhau bod Cyngor Sir Caerfyrddin yn dilyn gweithdrefn benodol, ystyried ystyriaethau priodol ar gyfer yr adolygiad a chaniatáu i bartïon sydd â diddordeb ddeall sut i ymgysylltu'n effeithiol yn yr adolygiad.

**Beth yw Adolygiad Cymunedol?**

Gall prif Gyngor ddechrau adolygiad ar ei liwt ei hun ar unrhyw adeg. Mae adolygiad cymunedol a gynhelir o dan Adran 25 o Ddeddf Llywodraeth Leol (Democratiaeth) (Cymru) 2013 yn broses lle gall Cyngor Sir Caerfyrddin ystyried y canlynol:

●y cyfryw newidiadau i ffiniau cymunedau fel ag y mae'n ystyried eu bod yn briodol

●yn sgil unrhyw newidiadau i ffiniau cymunedau, y cyfryw newidiadau yn y cynghorau cymuned a'r newidiadau cysylltiedig i'r trefniadau etholiadol o ran

(i) y gymuned neu'r cymunedau sydd dan sylw yn yr adolygiad

(ii) y brif ardal

fel y mae'n ystyried eu bod yn briodol

Rhaid i'r Adolygiad Cymunedol adlewyrchu hunaniaeth a buddiannau cymunedau a dylai ystyried effaith trefniadau llywodraethu cymunedol ar gydlyniant a maint, poblogaeth a ffiniau cymuned leol.

Wrth gynnal adolygiad cymunedol mae’n rhaid i brif gyngor hefyd ystyried ei rwymedigaethau statudol eraill sy’n ymwneud â’r adolygiad - er enghraifft rhwymedigaethau o dan Ddeddf Llesiant Cenedlaethau’r Dyfodol 2015, Safonau’r Gymraeg a Deddf Cydraddoldeb 2010, a fydd oll yn dylanwadu ac yn llywio’r ymddygiad a’r penderfyniadau a wneir yn ystod adolygiad cymunedol.

**Pam y mae Cyngor Sir Caerfyrddin yn cynnal yr adolygiad hwn?**

Derbyniwyd cais gan Gynghorydd Sir yn gofyn i'r Swyddog Cofrestru Etholiadol adolygu ffiniau cymunedol ardaloedd Cynghorau Cymuned Hendy-gwyn ar Daf a Llanboidy. Gan fod yr arolwg hwn yn effeithio ar ffiniau etholiadol, mae'n briodol bellach cynnal yr arolwg hwn cyn i Gomisiwn Ffiniau a Democratiaeth Leol Cymru (CDLlC) gychwyn ar ei gylch nesaf o arolygon etholiadol. Mae'n ofynnol i Gomisiwn Ffiniau a Democratiaeth Leol Cymru gynnal adolygiadau etholiadol o brif gynghorau bob deng mlynedd. Yn ddelfrydol, dylai Arolwg Cymunedol ragflaenu adolygiad etholiadol gan y Comisiwn o’r prif Gyngor, gan y bydd y gymuned a wardiau cymunedol yn ardal y prif gyngor yn cael eu defnyddio fel y sylfaen ar gyfer wardiau etholiadol prif Gyngor.

Fel y prif awdurdod, Cyngor Sir Caerfyrddin sy'n gyfrifol am gynnal Adolygiadau Cymunedol o fewn ei ardal. Bydd y Cyngor yn cymeradwyo'r argymhellion terfynol cyn y gwneir Gorchymyn Cymunedol.

Dyma'r prif gysylltiadau ar gyfer yr adolygiad:

Dylan Price, Swyddog Gwasanaethau Etholiadol

Shelley Williams, Swyddog Gwasanaethau Etholiadol

**Cwmpas yr Adolygiad**

Bydd yr Adolygiad yn ystyried unrhyw geisiadau Adolygiad Cymunedol sy'n dod i law ar ôl cyhoeddi'r Cylch Gorchwyl.

**Comisiwn Ffiniau a Democratiaeth Leol Cymru**

O dan Ddeddf Llywodraeth Leol (Democratiaeth) (Cymru) 2013 (y Ddeddf), mae gan Gomisiwn Ffiniau a Democratiaeth Leol Cymru (y Comisiwn) ddyletswydd gyffredinol i fonitro'r trefniadau ar gyfer llywodraeth leol ledled Cymru. Mae’r Comisiwn yn argymell y dylid ei gynnwys mewn unrhyw ymgynghoriad neu wybodaeth a ddosberthir gan y prif Gyngor fel rhan o’r adolygiad cymunedol.

**Beth y mae Cynghorau Cymuned yn ei wneud?**

Mae Cynghorau Tref a Chymuned yn cynrychioli’r math mwyaf lleol o lywodraeth a gallant fod yn berchen ar dir ac asedau, cyflogi staff a darparu gwasanaethau ar lefel leol. Gall Cynghorau Tref/Cymuned roi llais lleol i'r gymuned gan ymateb i ymgynghoriad a chodi pryderon gyda'r sefydliadau perthnasol.

Mae Cyngor Tref/Cymuned yn cynnwys Cynghorwyr Cymuned a etholir gan etholwyr llywodraeth leol yn y gymuned ac mae etholiadau'n cael eu cynnal bob pum mlynedd. Mae'r swyddi gwag o fewn y tymor pum mlynedd yn cael eu llenwi trwy gyfethol neu is-etholiad os bydd etholwyr llywodraeth leol yn gofyn am hynny.

**Ymgynghoriad**

**Sut y mae'r Cyngor yn bwriadu cynnal ymgynghoriadau yn ystod yr adolygiad**

Mae'r cylch gorchwyl hwn yn darparu amcanion yr adolygiad, y ddeddfwriaeth sy'n llywio'r broses a'r meysydd y bydd y Cyngor yn eu hystyried fel rhan o'r broses adolygu.

Bydd y Cyngor yn ymgynghori'n eang ar yr adolygiad, gan gynnwys ond nid yn gyfyngedig i'r canlynol:

● Etholwyr llywodraeth leol

●Cynghorau Cymuned

●Cynghorwyr Sir

●Aelodau o'r Senedd

●Aelodau Seneddol

Cyn gwneud argymhellion neu gyhoeddi cynigion terfynol, bydd y Cyngor yn rhoi ystyriaeth lawn i’r safbwyntiau a’r awgrymiadau a gyflwynir gan bobl a sefydliadau lleol a bydd yn cydymffurfio â’r gofynion ymgynghori statudol drwy:

●Ymgynghori ag etholwyr llywodraeth lleol a phobl neu gyrff eraill sydd â diddordeb yn yr adolygiad yng ngolwg y Cyngor,

●Ystyried unrhyw sylwadau sy'n dod i law mewn perthynas â’r adolygiad,

●Rhoi gwybod i'r ymgyngoreion am ganlyniad yr adolygiad,

●Cyhoeddi'r holl benderfyniadau a wnaed a'r rhesymau dros benderfyniadau o'r fath.

Bydd gwybodaeth ynglŷn â phob cam o'r adolygiad yn cael ei chyhoeddi ar wefan y Cyngor. Bydd datganiadau i'r wasg a chyhoeddusrwydd arallyn cael eu cyhoeddi lle bo'n briodol.

Bydd y Cyngor yn rhoi gwybod i bob ymgynghorai ac unrhyw bobl neu gyrff eraill sydd wedi cyflwyno sylwadau ysgrifenedig ynghylch canlyniad yr adolygiad.

**Llinell amser yr adolygiad**

Bydd yr Adolygiad Cymunedol yn cychwyn ar ôl i'r Cyngor gyhoeddi ei gylch gorchwyl ac yn dod i ben pan fydd yn cyhoeddi'r argymhellion a wnaed yn yr adolygiad.

Mae'r tabl isod yn pennu'r amserlen ar gyfer yr adolygiad.

|  |  |  |
| --- | --- | --- |
| **Cam**  | **Cam Gweithredu** | **Dyddiadau** |
| Adrodd i Rag-gyfarfod y CabinetY Cyngor Llawn | Mae'r Cyngor yn cymeradwyo egwyddor yr Adolygiad Cymunedol a'i Gylch Gorchwyl. | 2 Rhagfyr 202411 Rhagfyr 2024 |
| **Ymgynghoriad Cyhoeddus 1** | Cyfnod ymgynghori o chwe wythnos yn dechrau drwy gyhoeddi Cylch Gorchwyl yr Adolygiad. | 16 Rhagfyr 2024 |
| Ymgynghoriad Cyhoeddus yn dod i ben. | Archwilir ac ystyrir pob sylw | 27 Ionawr 2025 |
| Ystyried cyflwyniadau/sylwadau a pharatoi adroddiad ar gyfer y cyngor llawn | Argymhellion drafft i'w hystyried gan y Cyngor a'u cymeradwyo ar gyfer ymgynghori pellach. | Rhag-gyfarfod y Cabinet 31 Mawrth 2025Y Cyngor Llawn, 9 Ebrill 2025 |
| **Ymgynghoriad Cyhoeddus 2** | 1. Ymgynghoriad chwe wythnos gyda Rhanddeiliaid ar yr argymhellion drafft
2. Paratoi argymhellion terfynol.
 | 14 Ebrill 2025 |
| Ymgynghoriad Cyhoeddus yn dod i ben. | Archwilir ac ystyrir pob sylw | 26 Mai 2025 |
| Ystyried cyflwyniadau/sylwadau a pharatoi adroddiad terfynol ar gyfer y cyngor llawn | Y Cyngor i ystyried argymhellion terfynol. | Rhag-gyfarfod y Cabinet 30 Mehefin 2025Y Cyngor Llawn, 9 Gorffennaf 2025 |
| Gorchymyn yn dod i rym | Etholiadau llywodraeth leol nesaf  | Mai 2027 |

**Gwybodaeth Gefndir**

Y tir dan sylw yw'r darn o dir lle mae Abaty Hendy-gwyn ar Daf. Roedd Abaty Hendy-gwyn ar Daf yn Abaty Sistersaidd pwysig a sefydlwyd ym 1151. Bellach, dim ond adfeilion sydd ar ôl. Mae'r dref dyfodd gerllaw bellach yn dwyn yr enw Hendy-gwyn ar Daf.

Mae'r tir hwn o fewn ardal Cyngor Cymuned Llanboidy sy'n syndod i lawer sy'n tybio bod y tir o fewn ardal Cyngor Cymuned Hendy-gwyn. Mae Cilffordd Abaty Hendy-gwyn ar Daf yn fan cerdded a rhedeg boblogaidd y mae llawer o etholwyr Hendy-gwyn ar Daf yn ei ddefnyddio.

I barhau â'r cysylltiad â Hendy-gwyn ar Daf, mae gan Gôr Meibion ​​Hendy-gwyn ar Daf a'r Cylch ac ysgol uwchradd Dyffryn Taf logo yn seiliedig ar deils yr Abaty.

**Cyflwyno Sylwadau**

Os ydych yn dymuno cyflwyno sylwadau ynghylch yr adolygiad cymunedol, e-bostiwch: gwasanaethauetholiadol@sirgar.gov.uk

Fel arall, mae'n bosibl cyflwyno ceisiadau drwy'r post:

Adolygiad Cymunedol

Gwasanaethau Etholiadol

Bloc 4

Parc Myrddin

Waun Dew

Caerfyrddin

SA31 1HQ

Os bydd angen rhagor o wybodaeth arnoch ynghylch yr adolygiad, cysylltwch â'r Gwasanaethau Etholiadol drwy'r cyfeiriad e-bost/cyfeiriad post uchod neu drwy ffonio: 01267 228889